ky cs tt ky ky ru ky ky ky ky ky ky ky ky ky ky ky ky ky ky ky ky ky ky ru ky ky ky ky ky ky ky ky ky ky ky ky ky ru ky ky ky ky ky ky ky ru krc
"Ачык саясат", 06.02.09 - 6-бет: •
БЭК:Быйылкы жаз-кыргыз элинин тагдырын чече турган жаз болот
Кечээ, 4-февраль күнү Бириккен Элдик Кыймылдын штаб башчысы Азимбек Бекназаров, Улуттук Кеңештин мүчөлөрү Исмаил Исаков, Топчубек Тургуналиевдер БЭКтин акыркы мезгилде жасап жаткан иштери, эртеңки жасай турган иштери жөнүндө журналисттерге маек куруп беришти.
- Бүгүнкү күндө БЭК кандай иштер менен алек болууда?
-Кыргызстандын ар тарабынан тынымсыз телефон чалуулар болуп, карапайым калк, БЭКтин мүчөлөрүнө, алардын балдарына кылмыш ишин козгоп койсо эле эмне тайсалдап унчукпай калдыңар? Эгер чыкпасаңар, биз өзүбүз жер-жерлерде Элдик бийликти орното баштайбыз"-деген талаптарын коюп жатышат. Ошондуктан биз аларга кайрылуу жасап, "чачыранды чыкпагыла, Кыргызстан боюнча бир күндө баарыбыз бир чыкканда гана жеңишке жетишебиз"-деп аларды токтотуп жатабыз.
Эл "бүгүнкү бийликтен толук түңүлдүк. БЭКтен башка ишенерибиз жок. Бүгүнкү бийлик бизди малга да теңебей калды. Союз учурунда мал сарайларда да күнү-түнү электр жарыгы өчүрүлчү эмес эле, эми биз, адамдар, бүгүнкү күндө ошондой мүмкүнчүлүктөн да куру жалак калып отурабыз. Чечкиндүү аракеттерди жасабасак болбойт"-деген сунуштарын айтышууда.
Эмне үчүн эл бизге тынбай кайрылып жатат? Себеби, бүгүнкү күндө бийлик жарандардын жашаган үйүнө, короо-жайына чейин салык киргизди. Патенттин баасын эсепсиз көтөрүп салды. Баалар күн санап дүркүрөп өсүүдө.
Акаев 15 жылда Кыргызстанды 2 миллиард доллар карызга отургузса, Бакиев Москвага барып, кыргыз элин 2 миллиард доллар карызга бир эле күндө отургузуп койду. Ошол акчаларды алар каякка жумшаарын эл билбейт. Камбар-Атага, Нарын дарыясына ГЭСтерди курабыз деп жатышат. Россия бизге россиялык компаниялар куруучу өздөрүнүн обьектилери үчүн акчаларды беребиз деп жатышат. Ал эми бул акчалардын баарын ким төлөйт? Албетте, кыргыз эли төлөйт. Ошондуктан, кыжыланып бизге кайрылган элдин мынчалык көп болушу да бекеринен болгон жок.
Кудай буюруса, бүткүл Кыргызстан боюнча бир күндө нааразычылык акцияларын баштоочу күн да алыс эмес. Бирок, чачкын, ар кайсы жерден чыгып, бийликтен токмок жеп, куугунтукка кабылууга жол бербешибиз керек.
Бүгүнкү күндө БЭК жер-жерлерге ар кандай ячейкаларыбызды түзүп, жооптуу адамдарды дайындап жатабыз. Бүткүл өлкө көтөрүлгөндө, нааразычылык акцияларыбызды көзөмөлдөө, координациялоого шарттарды түзүүнүн үстүндө иштеп жатабыз.
- "Жакында баштайбыз"-деп жатасыңар, так мөөнөтүн чече элексиңерби?
Белгилүү себептерден улам кайсы убакыт экендигин айтпай туралы. Нааразычылык акциялары башталаардан беш-алты күн мурда элге жарыя кылабыз.
- Бийлик тарабынан күч колдонулса, кандай кадамдарга барасыңар?
- "Силердин да ата-энеңер, эже-карындаштарыңар, бир туугандарыңар бар экендигин эсиңерден чыгарбай, силерди тукуруп жаткан бир үй-бүлөнүн кызыкчылыгынан элиңердин кызыкчылыгын жогору койгула",-деп күч органдарына атайын кайрылууларды жасап жатабыз. "Бир үй-бүлөнү коргойт элем деп, өз элиңе, өз ата-энеңе курал көтөрөсүңөрбү"- деп айтып жатабыз.
Аксы окуясынан, андан кийинки март окуяларынан кийин күч органдарындагы адамдар деле өз элине курал колдонбойт деп терең ишенебиз.
Бирок бийлик наркоман, кылмышкерлерге аскер кийимдерин кийгизип, элге карай ок чыгартышы мүмкүн. Жеке менин түшүнүгүмдө бийлик өз элине ок чыгаруудан коркот. Бакиевдик үй-бүлөлүк диктатура төрт жылдан бери кыргыз элине кымындай да жакшылык кылбагандыгын бийлик, күч органдарынын жетекчилери жана ошол эле жоокерлер эң сонун билишет.
Алар деле бул бийликтин кетишин каалайт, алар деле Кыргызстан келечекте өнүккөн өлкөгө айланышын Кудайдан тилеп отурушса керек. БЭК болсо Кудайдын кудурети, өзүнүн аракети менен активдүү иш-чараларга өтүүгө баш байлады. "Бала ыйлабаса, эмчек жок"-дегендей эле кеп.
Биз ар кандай кагылышуулардан буйтап өтүүчү жолдорду издеп жатабыз.
-Оппозициялык күчтөр бириктиңер. Бирок, алиге чейин бир лидер менен эмнеге чыкпай келесиңер?
- Эми биз үчүн бул өтө чоң маселе деле эмес. БЭКтин ичинде эле иштеп бере ала турган беш-алты лидерлер бар. Бирок, кеп башкада. Эгер биз: "бул лидер"-деп элге жарыя кылып койсок, анын өмүрүнө коркунуч туулбайт же камап койбойт деп ким кепил боло алат? Ошондуктан, биз терең ойлонуп, бул ишке олуттуу мамиле кылуудабыз. Убагы келгенде талашып-тартышпай эле, бир лидерибиз менен чыгабыз.
Мына, "бүгүн он бир лидер бар"- дедик эле, алардын онуна кылмыш ишин козгоп отурушат. Ошондуктан, ким лидер экендигин азырынча жарыялабай турабыз.
- Быйылкы жаз Кыргызстанда кандай болот?
- Албетте, быйылкы жаз-кыргыз элинин тагдырын чече турган жаз болот. Буга бир топ себептер бар. Эң негизги себептердин бириБакиевдин үй-бүлөлүк, кландык, криминалдык бийлиги элди кыйнап, салыктарды көбөйтүп, өнөр жай, тамак-аш товарларынын баасын асмандатып, ошону менен бирге айлык акы, пенсия, пособиелерди ошондой деңгээлге көтөрө албагандыктан, эл мындай салыкка чыдабай, нааразычылыгы күч болуп, кайнап турган кез.
Экинчиден, бул бийлик бүгүнкү күндө криминалдык ар кандай күчтөрдү колдоого алып, кылмышкерлерди бийликке алып келүү менен кыргыз элин башкартып жатканына эч бир адам чыдабайт жана чыдаган да эмес.
Үчүнчүсү - элибиздин эң баалуу, эсепсиз суу байлыгын эки шылуундун сунуштары менен түгөтүп, мына жакында, чоң чатакка айландырганы турат.
Себеп дегенде, энерготармакты жеке менчикке бергенден кийин, алар ошол каскаддар менен келишим түзөт. "Биз мынча миллиард киловатт саат сатып алып, элге сатабыз"-деп. Бул эл аралык келишим болуп калат да, кийин биз ошол киловатт саат энергиясын берүүгө милдеттүү болобуз. Суунун дарамети ага жетпейт. Жетпегенден кийин кошуна Өзбекстан, Казакстан менен чоң чатак чыгат.
-Жер - жерлерде кандай иштерди аткарып жатасыңар?
-Биздин кыймыл бүгүнкү күндө жер-жерлерде өзүнүн ар кандай структураларын түзө баштады. Кээ бир жерлерде түзүлүп бүттү, кээ бир жерлерде түзүлүп жатат. Бирок, элдин талабы биздин аткарган ишибизге караганда алдыга кетип жатат. "Силер отура бербегиле, эртерээк ишти баштагыла, болбосо, биз өзүбүз баштайбыз"-дегендей талаптары менен бизге кайрылып жатышат. "Бул стихиялуу, чар-жайыт мүнөзгө ээ болуп калат, мөөнөтүн жакында айтабыз",-деп биз аларды токтотуп жатабыз. Ошондуктан, биздин кыймылга кошулган өкмөттүк эмес уюмдар, кыймылдар, партиялар, коомдор менен иш-чараларыбызды макулдашып, бардык иштерибизди мыйзам чегинде өткөрөлү деп, аларды кармоо аракеттерин көрүп жатабыз.
- 2005-жылдагы революция жергиликтүү администрацияларды басып алуудан башталды эле, эми кандай болот?
- Дагы бир жолу кайталап кетейин. Биз бардык акцияларыбызды Баш мыйзамдын чегинде жасайбыз.
2005-жылы андай шартка бийлик өзү алып келген. Аны пайдаланып эл өз өкүлдөрүн өзү шайлап алган.
Биз дагы бийликке өз шарттарыбызды коебуз. Эгер, алар Бириккен Элдик Кыймылдын талаптарын аткарбаса, эл өз өкүлдөрүн шайлап алганга укугу пайда болот. Себеби, бийликтин булагы-эл. Ошондуктан эл өзү чечет.
- "Ганси" авиабазасынын чыгарылышы боюнча пикириңиз?
- Манастагы "Ганси" авиабазасынын кетирилиши тышкы саясатыбызда өтө чоң катачылык болуп эсептелет. Себеп дегенде, бул авиабаза үч чоң өлкөлөрдүн ортосунда өзүнчө бир баланс болуп турган. Бул базаны кетирсек, биздин коопсуздугубузга чоң эле сокку болот. Ал гана эмес, эл аралык терроризмге каршы күрөшүүдө "Ганси" авиабазасы өтө чоң иштерди аткарып келген. Биз тескерисинче, эл аралык терроризмге каршы күрөшүүгө тоскоолдук кылып, каршы иш жасагандай болуп калабыз.
- Саясий акцияларды өткөрүүгө бийлик кандай жолдор менен бут тосушу мүмкүн?
- Бүгүнкү күндө Кыргызстанда үч түрдүү уюмдар иш жүргүзүүдө.
Биринчиси - бир катар жерлерде, бийликке түздөн-түз баш ийген окуу жайларда, мекемелерде бийликтин камын жеген уюмдар.
Экинчиси, 2005-жылдагы окуяларда "ак кепкачандар" 2-3 миң болду эле, эми 5-10 миң болот. Миңдеген баш кесерлерди бизге каршы даярдап жатышат.
Үчүнчүсү, өткөн жылдын декабрь айында парламенттеги "каражолчулар" "элдик толкундоолорго каршы армияны да колдонсо болот" деген антиконституциялык мыйзамды кабыл алып беришти. Андан башка КГБнын 5 миңге жакын куралдуу күчтөрү бар. ИИМдин өзүндө 25 миңдей күчтөр бар. Баш - аягы болуп, 45 миңге чукул куралдуу күч бүгүнкү күндө бийликтин колунда. Ошолордун көпчүлүгүн бизге салат.
Бирок, Аксы окуясындагы, 2005-жылдын март окуяларындагы куралдуу күчтөрдү элге каршы чыгаруу эмнеге алып келди, аны бүгүнкү күч органдарынын жетекчилери жана жоокерлери эң жакшы билишет.
Ошондуктан, элге каршы курал көтөрүүгө буйрук берилип калса, мындай ишке барбай турган бийликте дагы, куралдуу күчтөрдө да аң-сезимдүү адамдар бар. Биз ошолорго таянабыз. БЭКтин саясий бюросунун кайрылууларында күч органдарына кайрылган кайрылуулар бекеринен жазылган жок.